El president de la Generalitat, Carles Puigdemont, ha cridat l'empresariat a trencar "l'status quo" amb l'Estat "per supervivència", perquè l'única alternativa al procés "és la decadència". Puigdemont ha subratllat que quan l'executiu espanyol boicoteja missions empresarials o no inverteix en infraestructures, en clara referència al corredor mediterrani, "s'està posant trampes a ell mateix i no al procés", perquè fins i tot "abandona les empreses que no volen la independència". Per això, el president ha instat el sector econòmic a girar els ulls cap a Europa i a confiar en el seu "pragmatisme", avançant que la Unió acollirà una Catalunya independent. Carles Puigdemont ha clausurat aquest dijous a Girona el primer acte del cicle de conferències 'Els empresaris volem saber', organitzat pel Fòrum Empresarial Creiem en Catalunya. Durant el seu discurs, el president ha tret xifres per defensar l'empenta econòmica de l'Estat propi i ha insistit que el procés actua com a revulsiu a l'hora d'atraure inversions estrangeres. Davant un auditori format per 300 persones, el president de la Generalitat ha defensat que "el progrés econòmic d'una Catalunya independent és evident". Carles Puigdemont s'ha remès a les estadístiques (PIB, exportació, atur, atracció d'inversió estrangera...) per rebatre el discurs de la por que pregona la Moncloa, i deixar clar que "l'única alternativa" és la independència. Creixement del 2,5% del PIB català durant el primer trimestre del 2017, rècord d'exportacions per sisè any consecutiu, augment d'un 32% de la inversió bruta estrangera durant el període 2012-2016, atur interanual a nivells del 2008...  Són algunes de les dades que el president de la Generalitat ha desgranat per fer palès que el procés no llasta l'economia. "Quan un inversor estranger de l'altra punta del planeta es plantegi invertir a fora, ho farà en un lloc on els seus ciutadans són uns resignats, que suporten estoicament les desinversions del seu estat?", s'ha preguntat Puigdemont. "O confiarà en un país que, quan li passa això, aixeca el dit i diu 'per aquí no passem'?", hi ha afegit, ressaltant que el procés actua com a revulsiu per atraure capital estranger, "perquè precisament demostra la voluntat de la gent de lluitar". Per al president de la Generalitat, cal trencar "l'status quo" amb l'Estat, perquè mantenir-lo només "abocarà a la decadència". "Tenim el deure de canviar-lo per supervivència, perquè fins i tot l'estat espanyol abandona les empreses que no volen la independència", ha dit Puigdemont, recordant que quan Madrid boicoteja missions al Marroc o no inverteix en infraestructures "es posa trampes a ell mateix, i no perjudica el procés, sinó a les persones i les empreses". Confiar en el "pragmatisme" europeu Durant el seu discurs, Carles Puigdemont també ha volgut esvair dubtes sobre els temors que una Catalunya independent quedaria fora d'Europa. El president ha demanat als empresaris confiar "en el pragmatisme" de la Unió com aliat. "Si els escocesos serien rebuts, i una Irlanda reunificada seria acceptada automàticament, per què no hauríem de ser-ho els catalans?", s'ha demanat. "Som aportadors nets de la Unió Europea", ha insistit. El president de la Generalitat, a més, també ha volgut fer palesa la voluntat de Catalunya d'obrir-se a l'exterior. I aquí, novament ha tirat de dades d'exportació. "Durant el 2016, només el 37,3% de les vendes de Catalunya s'han fet a l'estat espanyol; el 67,2% restant han estat a la resta del món", ha insistit. Precisament, el president del Fòrum Empresarial Creiem en Catalunya, David Poudevida, també ha insistit en aquesta idea durant el seu parlament davant dels empresaris. "Hem agafat la maleta i hem canviat el nostre mercat de referència; si fa un temps era l'estat espanyol, avui dia més del 60% de les vendes es fan a Europa o a d'altres", ha afirmat. Girona, inici del cicle de conferències Girona ha donat el tret de sortida al cicle de conferències 'Els empresaris volem saber', organitzat pel fòrum empresarial. L'acte ha comptat amb la participació de les principals organitzacions del territori (Cambra de Comerç, les patronals Pimec i Foeg, l'Associació Gironina d'Empresàries i el Fòrum Carlemany).  De fet, Poudevila ja ha destacat en el seu parlament "la bona sintonia" que s'han trobat amb totes elles, i ho ha posat "com a exemple que la resta del país hauria de tenir en compte". La conferència d'aquest vespre ha girat al voltant de quatre grans eixos, amb l'objectiu d'analitzar i esvair dubtes sobre els reptes i oportunitats de futur de l'economia catalana: internacionalització, pimes i autònoms, sistema fiscal, i mercat de treball i pensions. Per respondre'ls, s'ha comptat amb els economistes Josep Maria Vázquez i Joan Tristany, l'advocat i expert fiscal Heribert Padrol i el secretari general de Treball Josep Ginesta.  Entre d'altres, durant l'acte Tristany ha posat de relleu que l'economia catalana és sòlida en mercats exteriors, però que cal disminuir la concentració empresarial d'empreses que exporten (només les 500 primeres ja fan el 70% de totes les vendes). Vázquez ha criticat que l'actual sistema espanyol "ofega els autònoms i emprenedors" i ha proposat que la Catalunya independent "s'emmiralli en els països veïns" –com França o el Regne Unit- per superar-ne les mancances.  Padrol ha posat l'accent en posar fre al dèficit fiscal i en impulsar mesures de lluita contra el frau, a més d'avançar que el sistema fiscal de l'Estat propi ha de millorar el règim de les pimes. Per últim, Ginesta ha insistit en la necessitat d'apujar salaris, "perquè si es paga amb cacauets, allò que s'obté són micos". Després de Girona, el cicle de conferències 'Els empresaris volem saber' es farà arreu de Catalunya. El 19 de maig serà el torn de Lleida; el 7 de juny, de Tarragona i finalment, el 20 de juny, el de Barcelona.

Summary: Puigdemont crida l'empresariat a trencar l'status quo amb l'Estat perquè l'única alternativa al procés "és la decadència"


El Mas i Mas Festival aixecarà el teló aquest dijous amb un concert de Maria del Mar Bonet al Palau de la Música, que commemora els 700 anys de la mort de Ramon Llull i uneix els discos ‘Amic, Amat’ i ‘Alenar’. L’endemà, Martiro protagonitzarà el segon acte d’aquesta inauguració “ex aequo” del festival, amb un altre concert especial: el que commemora els seus 30 anys de carrera musical, amb multitud de convidats, entre els quals, Bonet. Aquest dimecres les dues artistes s’han professat admiració mútua i han rememorat com es van conèixer. Martirio ha assegurat que es va fer “fan” de la cantant mallorquina quan va publicar, precisament, ‘Alenar’, i Bonet li ha respost que quan la va sentir per primer cop va saber que era “una artista molt gran”.

Summary: Maria del Mar Bonet i Martirio es professen admiració mútua abans d’inaugurar el Mas i Mas Festival


La diputada de la CUP Maria Sirvent ha considerat que la vinculació d'un fiscal de l'Audiència Nacional amb l'espionatge de l'expresident de la Generalitat Carles Puigdemont a Bèlgica forma part de la "sistemàtica vulneració de drets" que creu que viu la ciutadania. En roda de premsa aquest dimarts, la cupaire ha assegurat que el seguiment a Puigdemont es va fer "per haver defensat el dret a l'autodeterminació i el referèndum d'autodeterminació de l'1 d'octubre". La investigació de les autoritats belgues sobre les balises instal·lades al cotxe Puigdemont inclou com a possible sospitós el fiscal Carlos Bautista Samaniego, un dels principals experts estatals en euroordres.

Summary: La CUP diu que el paper d'un fiscal en l'espionatge de Puigdemont és part de la "sistemàtica vulneració de drets"


Des de l'inici de l'estat d'alarma, el passat 14 de març, 52.000 persones han donat sang a Catalunya, 3.600 plasma i 220 plaquetes per garantir els tractaments als malalts. En conjunt, prop de 56.000 persones han fet una donació. Prop de 8.000 d'aquestes donacions, el 15%, han anat a parar a pacients que patien la covid-19. Durant el pic de la pandèmia tant la donació com la transfusió van baixar un 30%. Amb la reactivació de l'activitat assistencial torna a ser necessari que cada dia entre 800 i 1.000 persones donin sang a Catalunya. Coincidint amb el Dia Mundial del Donant de Sang dissabte 14 de juny hi haurà una campanya especial de donació al Palau de la Generalitat. L'Organització Mundial de la Salut celebra el 14 de juny per sensibilitzar sobre la necessitat sang de forma regular. Per això, el lema de la campanya de l'edició d’enguany és 'La sang segura salva vides'. L'objectiu és posar en valor la contribució que el donant pot realitzar per millorar la salut de les altres persones. Al món cada dia es fan més de de 300.000 donacions de sang, de les quals prop d’un miler són a Catalunya i unes 5.000 a tot l'Estat. Catalunya és autosuficient en sang, amb 250.000 donacions l'any, si bé en determinades èpoques, com l'estiu, les donacions baixen considerablement pel canvi d'hàbits de la ciutadania. Les mesures de protecció s’han anat adaptant en funció de l’estat epidemiològic de Catalunya. Ara es lliuren mascaretes a les persones que van a donar sang, que es netegen les mans amb gel hidroalcohòlic abans d’entrar a l'espai de donació. També es desinfecta la llitera de donació entre donant i donat i els professionals es canvien els guants i utilitzen mascaretes i vestits especials. La meitat de les donacions s'utilitza per tractar malalties com el càncer o l'anèmia. I en molts d’aquests tractaments, també calen plaquetes perquè la quimioteràpia les destrueix. Un 30% de les donacions són per a persones que han tingut accidents i, en aquests casos, és especialment necessària la sang del grup 0 negatiu, el donant universal, perquè no hi ha temps de comprovar el grup sanguini de l’accidentat. La resta de les donacions es destinen a intervencions quirúrgiques i trasplantaments, un àmbit al qual s’hi dedica el 10% de les donacions i també als usos relacionats amb l’obstetrícia i la ginecologia, com les hemorràgies postpart, que suposen el 3% del consum. De fet, cada any unes 1.500 dones salven la vida gràcies a les transfusions que reben, en algunes ocasions de fins a 20 bosses, durat el part.

Summary: El 15% de la sang donada per 56.000 persones durant l'estat d'alarma s'ha destinat a pacients amb la covid-19


El primer secretari del PSC, Miquel Iceta, ha afirmat que assumeix el "repte" de ser el candidat del PSC a les properes eleccions al Parlament i que ho fa amb l'objectiu d'aconseguir deixar enrere una legislatura marcada per un full de ruta "equivocat, unilateral i il·legal". A través del seu videoblog setmanal, Iceta ha afirmat que entoma el repte amb "alegria" però també conscient de la "responsabilitat" de representar els socialistes en uns comicis que seran "apassionants". El socialista ha afirmat que treballarà per tal de superar el full de ruta independentista i donar pas a una política basada en el dinamisme econòmic, les polítiques socials i la cerca d'un acord amb la resta de l'Estat "que permeti votar i asseguri un millor autogovern i finançament", així com "el reconeixement de Catalunya com a nació".  Iceta ha valorat així el fet de ser l'únic candidat que va presentar a les primàries engegades pel partit per escollir el seu cap de llistes a les pròximes eleccions a la presidència de la Generalitat. El termini es va tancar aquest dijous sense que cap militant s'hagi presentat per disputar el lloc a Iceta, motiu pel qual les primàries s'han aturat i Iceta  serà proclamat candidat pel Consell Nacional del PSC "en les properes setmanes".  El primer secretari socialista ha explicat que començarà a treballar des d'ara per tal d'aconseguir els objectius marcats i ha apuntat que en aquesta feina els socialistes catalans "comptaran amb el suport del PSOE". "Espero estar a l'alçada del repte que assumeixo", ha dit.

Summary: Iceta assumeix el "repte" de ser el candidat del PSC per superar el full de ruta "equivocat, unilateral i il·legal"


El Departament de Presidència crearà una oficina per implementar la Reforma Horària i executar-ne el pla de transició amb l'horitzó de l'any 2025. Aquest era un dels acords que va recollir el Pacte per a la Reforma Horària signat el 17 de juliol de l'any passat i aquest divendres, en la inauguració de la Setmana dels Horaris, la consellera de la Presidència, Elsa Artadi, ha ratificat aquest compromís. El promotor de la Reforma Horària, Fabian Mohedano, ha assenyalat que els objectius d'aquesta oficina seran "fer pivotar les observacions del consell assessor d'experts de la reforma horària, dinamitzar l'estructura de governança amb els agents socials i econòmics fer seguiment de les polítiques transversals a través de la comissió interdepertamental, així com dinamitzar el treball amb les altres administracions i institucions". La cinquena edició de la Setmana dels Horaris se celebrarà de l'11 al 15 de juny amb diverses activitats programades per dinamitzar aquest repte de la transformació del temps de vida quotidiana com a variable en la recerca de creixement i benestar.

Summary: La Generalitat crearà una oficina perquè la Reforma Horària sigui una realitat el 2025


El Patronat de la Muntanya de Montserrat defensa que l'informe que ha presentat la Sindicatura de Comptes detecta "defectes de forma" que es poden solucionar. Així ho ha explicat a l'ACN el gerent, Xavier Aparicio, i ha afegit que, de fet, hi ha algunes observacions de l'òrgan fiscalitzador que encapçala l'expresident del Parlament, Joan Rigol, que aquest 2020 "ja estan arreglats". Per exemple, és el cas de la subvenció de 2 MEUR a l'Abadia, que la Sindicatura diu que no està "justificada". Aparicio ha explicat que aquest 2020 s'ha passat a fer-la nominativa i ha afegit que són "molt més curosos" en demanar les justificacions trimestrals. A banda d'incorporar esmenes com aquesta, el Patronat també ha presentat al·legacions.      El gerent del Patronat de la Muntanya de Montserrat, Xavier Aparicio, s'ha mostrat "sorprès" pels termes que s'utilitza en l'informe que ha fet públic la Sindicatura de Comptes sobre l'òrgan gestor de la muntanya. Aparicio no creu que el Patronat hagi fet cap "fraccionament indegut" dels contractes que tenen amb els diferents proveïdors. Segons l'informe, els contractes que incompleixen la llei fan referència al subministrament i col·locació de caixers automàtics al pàrquing, al servei de recollida d’animals abandonats dins el Parc Natural, al servei de neteja i manteniment del parc, al servei de manteniment de camins, al subministrament d’electricitat i al canvi de dispositius de seguretat.   Aparicio, però, ha explicat que aquest any ja s'estan fent contractes a partir dels 5.000 euros i també ha justificat que alguns dels contractes menors dels quals es parla són contractes amb empreses properes a la muntanya, "la qual cosa dona més garantia" i, per exemple, no s'han de pagar desplaçaments.  D'altra banda, la Sindicatura també ha detectat que el patronat va abonar al seu personal alguns complements salarials "que no s’ajusten a la normativa aplicable". Sobre això, el gerent ha dit que aquests estaven aprovats internament, però faltava l'aprovació de Funció Pública, que sempre els deia que no era el moment, i que ara, amb l'estat d'alarma, també dubten si arribarà aquest vistiplau.  Un altre dels aspectes que demana el Síndic és un inventari del patrimoni del Patronat, que Aparicio ha explicat que ja s'està elaborant. A més, també els demanen que estableixin convenis amb l'Abadia per formalitzar els espais que ocupa la seva seu a Montserrat. El mateix els passa amb l'oficina del patronat a Barcelona, que es troba en un edifici de la Generalitat.

Summary: El Patronat de Montserrat defensa que l'informe de la Sindicatura detecta "defectes de forma" que es poden solucionar


Catalunya ha registrat aquest dissabte un fort augment de casos de covid-19, amb 1.420 nous confirmats per PCR, elevant la xifra total fins als 106.211, segons l'últim balanç de Salut. La xifra total de casos amb totes les proves és de 128.396 (1.547 més en les últimes hores). Des de l'inici de la pandèmia han mort 13.004 persones, 10 més respecte a l'últim balanç. Per altra banda, els hospitals sumen 644 pacients ingressats, 21 menys respecte a l'última actualització. D'aquests, 129 estan a l'UCI (tres més). El risc de rebrot es dispara i s'acosta a 200 (197,51), per sobre del 179,26 registrat la setmana de l'11 al 17 d'agost. En paral·lel, la velocitat de propagació del virus (Rt) es manté per sobre d'1, a 1,12.

Summary: Catalunya suma 1.420 nous casos de covid-19 confirmats per PCR i supera els 13.000 morts amb deu víctimes més


El Sindicat d'Infermeria de la UGT de Catalunya ha valorat el decret de prescripció infermera aprovat divendres passat pel Consell de Ministres però l'ha considerat "insuficient". En un comunicat, s'ha queixat que el personal d'infermeria no hagi quedat inclòs en l'article 79 de la llei del medicament com sí que hi són podòlegs i odontòlegs, que tenen absoluta autonomia per a la prescripció de medicaments amb la mateixa formació en farmacologia que infermers i infermeres. També consideren "il·lògic" que els professionals de la infermeria no puguin receptar medicació que qualsevol usuari pot comprar a la farmàcia sense prescripció. El sindicat exigeix participar en el desenvolupament dels protocols i les guies de pràctica clínica i assistencial que, segons el decret, han d'aprovar les comunitats autònomes en un termini de dos anys.

Summary: La UGT de Catalunya considera "insuficient" el decret de prescripció infermera


Un incendi ha cremat parcialment aquesta matinada un pis al Prat de Llobregat (Baix Llobregat) i ha deixat un balanç de nou intoxicats per fum, dos dels quals menors d'edat. Tots tenen pronòstic lleu. Segons han informat els Bombers de la Generalitat, l'avís del foc s'ha rebut a les 00.48 hores d'aquest dimarts al número 9 del passeig Ramon Codina. Les flames es concentraven en un habitatge de la segona planta i han calcinat totalment el menjador de l'immoble i afectat la resta de les habitacions. Tres veïns d'aquest pis incendiat han estat evacuats a través d'una autoescala. Sis dotacions dels Bombers han treballat en l'extinció del foc, que s'ha pogut controlar ràpidament. El SEM ha enviat quatre ambulàncies i ha atès els nou ferits, traslladant-ne set als hospitals: 4 al Moisès Broggi i 3 a Sant Joan de Déu. Els altres dos afectats han estat atesos 'in situ' i donats d'alta al mateix lloc.

Summary: Set adults i dos menors, intoxicats per fum en l'incendi d'un pis al Prat de Llobregat


'Superstars en directo', un espectacle en el que es representen els temes més emblemàtics de  Michael Jackson, Madonna i Rihanna, arriba a Barcelona amb 'One King, Two Queens', on actuen junts per primera vegada a Espanya els tres reis del Pop, que han marcat un abans i un després en la música. Frederick Henry com Michael Jackson, Lisa Hart com Madonna i Jade MCqueen com Rihanna, arriben des de Les Vegues (EE.UU) fins al Coliseum de Barcelona on actuaran en sis concerts del dia 6 fins al 10 de juliol. L'espectacle va nàixer fa 20 anys en la capital mundial de l'entreteniment, amb l'idea de donar lloc a les actuacions dels millors 'impersonators' de les grans llegendes musicals. Tal com explica José Mauriz, productor de 'Superstars en directo', els 'impersonators' son persones que imiten el comportament ‘envaïts per l'ànima del cantant’. Els tres artistes, Frederick, Hart i MCqueen, han començat junts una gira per Europa en la que immortalitzen les actuacions dels ídols en 'One King, Two Queens'. En total, l’espectacle es compon de 24 temes, tres dels quals són interpretats pels tres artistes com a homenatge als Jackson Five.  Mauriz ha remarcat que la importància de l'espectacle recau en que es compon de ‘bons imitadors, bons ballarins, bons temes i molta interacció’ i que es combina una ‘gran semblança física i unes grans veus amb característiques vocals també molt semblants’.  Degut a l'èxit que està tenint l'espectacle arran d’Europa, Mauriz pretén ampliar el repertori fins a ‘56 figures mundials de les grans estreles de la música’, com són Justin Bieber o Beyoncé, amb rotacions cada sis mesos.

Summary: L'ànima de Michael Jackson, Madonna i Rihanna arriba al Coliseum amb l'espectacle 'One King, two Queens'


Un tribunal belga ha citat el jutge del Tribunal Suprem Pablo Llarena pel proper 4 de setembre, segons ha informat aquest dimarts un dels advocats de la defensa a Bèlgica de Carles Puigdemont i els consellers destituïts Toni Comín, Meritxell Serret, Lluís Puig i Clara Ponsatí. La citació arriba després que Puigdemont i els quatre exconsellers hagin presentant una demanda civil a Bèlgica contra Llarena per ser un jutge "parcial" i per negar-los el seu dret a un "judici just" i a la "presumpció d'innocència". Segons han indicat els advocats en una roda de premsa a Brussel·les, Llarena pot anar a declarar en persona o enviar un representant legal. A més, el president i els consellers destituïts han presentat al Tribunal Suprem una petició de recusació contra Llarena perquè té una causa oberta contra una de les parts del procés contra els líders independentistes.

Summary: Un jutge belga cita Llarena pel 4 de setembre arran de la demanda civil de Puigdemont i els exconsellers


El conseller d'Educació, Josep Bargalló, ha donat per fet que s'ampliaran els dies de tancament i, per tant, també el tancament d'escoles. En declaracions a TV3, Bargalló no s'ha mostrat partidari d'allargar el curs. "Haurem d'aprendre a reprogramar, prendre decisions sobre el currículum i estem preparats", ha dit. Pel que fa a la selectivitat, ha indicat que per fer-la al juliol s'ha d'haver acabat el curs de batxillerat al juny. "Si al juliol encara estem així, el drama social i col·lectiu serà tan gran que la selectivitat no seria el més important", ha conclòs. Sobre les targetes moneder per pagar les beques menjador, ha indicat que són 180.000, amb un import total d'uns 6 MEUR. Estan carregades i es repartiran entre dijous i divendres. "Tots sabem que la corba està augmentant i que cada dia tenim més casos. És evident que aquest confinament augmentarà en dies, i com que augmentarà en dies el confinament, augmentarà en dies el tancament de les escoles". Aquest és el raonament que ha fet aquest dijous Bargalló.  Pel que fa a les targetes moneder, que es començaran a repartir entre aquest dijous i divendres, ha indicat que es poden tornar a recarregar. De fet, si arriben amb retard no caduquen, així que la família tindrà tot l'import disponible quan la rebi. El repartiment es farà a través dels consells comarcals i els ajuntaments, via serveis socials. Així ho estableix, ha dit, el decret del govern espanyol.

Summary: Bargalló dona per fet que s'ampliaran els dies de confinament i també el tancament d'escoles


El líder del PP a l'Ajuntament de Badalona, Xavier García Albiol, ha donat positiu en el test de coronavirus, segons ha explicat ell mateix en un vídeo a Twitter. García Albiol, que dimarts ja va avançar que s'havia sotmès a la prova perquè tenia tos i febre, ha dit que ara continua tenint mal de cap, que li ha baixat una mica la febre i que continua tenint mal de gola. Continua "aïllat" a dins de casa i seguint les instruccions dels metges. El popular agraeix als treballadors de l'hospital de Badalona la feina "espectacular" que fan, i reconeix que "estan sobrepassats i saturats". "Molta força a ells i a tots els serveis mèdics", diu el líder del PP a Badalona, que reconeix el "treball formidable i sense mitjans" que fan els sanitaris. D'altra banda, ha demanat a totes les persones que han estat en contacte amb ell els darrers dies que tinguin una mica de "precaució" després que hagi confirmat que té la covid-19. "Serà impossible avisar-les a totes perquè eren desenes les que m'han aturat pel carrer, m'han donat petons o s'han apropat a saludar-me i a parlar", admet García Albiol, que espera que el vídeo difós a les xarxes pugui arribar també a aquestes persones.

Summary: Xavier García Albiol dona positiu en coronavirus


L'Institut Català de les Empreses Culturals (ICEC) i el Consell Nacional de la Cultura i de les Arts (CoNCA) han presentat l'estudi 'Lideratge mediambiental en el sector cultural i creatiu català', amb l'objectiu d'accelerar la transició ecològica a Catalunya, i han constatat que la visió mediambiental és un repte pendent, ja que només el 36% de les organitzacions culturals catalanes disposen d'un pla d'actuació mediambiental i només el 14% admet que el manté actualitzat. L'estudi incorpora l'anàlisi de les actuacions realitzades al Liceu, el MNAC, Pol·len Edicions, Primavera Sound, La Central del Circ, el CCCB i B:SM. L'informe, realitzat per l'organització britànica Julie's Bicycle, suposa una "innovadora eina" de diagnòstic, ja aplicada amb èxit al Regne Unit, amb la qual s'obté una imatge "prou fidel" de l'estat en què es troba el sector cultural català pel que fa a actituds, coneixements i implementació d'estratègies sostenibles i acció climàtica, alhora que trasllada un conjunt de recomanacions clau per a la presa de decisions adaptades als reptes mediambientals, socials i econòmics als quals s'enfronta la nostra societat. Un 15% té una persona que s'hi dedica Els resultats de l'estudi indiquen també que només un 15% de les organitzacions consultades disposen d'un lloc de treball que s'encarrega específicament de temes ambientals i que només un 28% tenen en compte la sostenibilitat a l'hora de seleccionar proveïdors i prestadors de serveis. Pel que fa a l'activitat quotidiana, les principals accions que aquestes empreses han implementat són la reducció, reutilització i reciclatge de materials (64%); l'eliminació de plàstics d'un sol ús (47%); la gestió responsable del consum d'aigua (42%); la promoció del comerç just i sostenible (39%), i la gestió responsable del consum d'energia (36%). Manca de pressupost Pel que fa als motius pels quals les organitzacions decideixen no adoptar mesures per afrontar i reduir els impactes mediambientals generats per la seva activitat, en destaquen la manca de pressupost, declarada com el principal obstacle per un 44%, i la manca de coneixements o habilitats en aquest camp (25%). Entre les dades més "esperançadores", hi ha l'índex de satisfacció: el 57% dels enquestats declara haver experimentat beneficis derivats de la seva acció climàtica, com estalvis financers, i millores en el benestar de l'equip, en el perfil i la reputació de l'organització i en patrocinis i fonts d'ingressos. Potenciar l'estima pel territori més proper, renovar un jardí amb criteris paisatgístics sostenibles, posar plaques solars fotovoltaiques, murs verticals i cobertes verdes amb l'objectiu d'educar mediambientalment els visitants, depurar tota l'aigua utilitzada i tornar- la neta a l'entorn són algunes de les iniciatives més innovadores aportades pels enquestats. Amb aquestes iniciatives transformadores com a referents, el sector cultural pot utilitzar la seva posició per promoure un profund canvi de valors que generi una nova economia cultural. Davant d'això, les recomanacions al sector en aquest informe és el mesurament dels impactes ambientals de la seva activitat, complementada amb un diàleg amb col·laboradors, patrocinadors, proveïdors i contractistes que permeti assolir els reptes ambientals de manera col·laborativa. També, l'objectiu de reduir la petjada de carboni de la seva activitat; materials sostenibles en la producció creativa i cultural, com el cotó orgànic; reducció dels residus i eliminació del plàstic d'un sol ús; energia neta amb un proveïdor d'electricitat 100% renovable; menús sostenibles; protecció i regeneració de l'entorn natural amb l'activitat creativa; i compensació de la petjada de carboni marquen un full de ruta per a les organitzacions culturals del nostre país. L'estudi aposta per donar un tractament especial a l'impuls dels programes culturals dedicats a la sensibilització del públic i a la generació d'una narrativa que aculli múltiples mirades i respostes creatives envers la lluita per preservar el medi ambient. El paper de les administracions Les dades revelen que només un 8,5% dels ajuts públics que arriben a les organitzacions culturals incideix en el medi ambient dins dels plecs de condicions. En aquest sentit, els enquestats reclamen més suport institucional, una estratègia climàtica i de transició ecològica impulsada per les polítiques públiques i una major claredat en la legislació. Entre els canvis legislatius i polítics més urgents, l'informe assenyala el disseny d'una estratègia d'inversió per adaptar edificis i equipaments, crear una infraestructura verda pública per a la cultura, implementar programes de sensibilització del públic i incorporar experts que puguin donar suport al sector durant el procés de transició.

Summary: Només el 36% de les organitzacions culturals catalanes disposen d'un pla d'actuació mediambiental


Les sis platges de Sitges més perjudicades pels temporals de l'hivern es recuperen aquests dies del retrocés que van patir. Durant tota la setmana i part de la vinent, dues embarcacions dragues estan fent una aportació extraordinària de 42.000 m3 de sorra provinent principalment de la bocana de Port Ginesta i d'un altre port que encara està pendent d'autorització. A les platges Bassa Rodona i l'Estanyol el procés de recuperació ja ha finalitzat, mentre que aquest dimecres les màquines treballen a la Riera Xica i a Terramar. Si l'estat del mar ho permet, està previst que demà les dragues es desplacin a Sant Sebastià, on hi seran fins la setmana vinent, quan també actuaran a Aiguadolç. Les embarcacions són visibles a 200 metres de la costa però, per motius de seguretat, mentre es realitzen aportacions a les platges on es treballa s'hi està restringint el bany.

Summary: Les platges de Sitges es recuperen dels temporals de l'hivern amb una aportació de 42.000 m3 de sorra extra


El PDeCAT de Lleida, l'Alt Pirineu i l'Aran ha denunciat aquest dimecres que el projecte de pressupostos de l'Estat per al 2017 presentada per l'executiu espanyol "desatén" la demarcació i "és la prova de la desconnexió de l'Estat vers Catalunya i, en concret, pel que fa a les inversions en les comarques lleidatanes i pirinenques". La formació ha recordat "les inversions no executades i les promeses incomplertes" com ara les millores a l'N-240, entre Lleida i les Borges Blanques, a l'N-230, N-260, l'execució de la totalitat de l'A-14, entre la capital del Segrià i la Val d'Aran, o a la línia ferroviària entre Lleida i Manresa, "on la partida és inexistent". El Partit Demòcrata també ha remarcat la "nul·la" inversió en el projecte del Corredor Mediterrani i ha tornat a reclamar la connexió de Lleida amb aquest eix ferroviari, "que garantiria la viabilitat i competitivitat de les mercaderies del sector agroalimentari del territori lleidatà". El PDeCAT ja ha anunciat que presentarà una esmena a la totalitat "perquè aquests pressupostos no s'ajusten a les necessitats dels catalans i molt menys dels lleidatans i pirinencs".  El president de la Vegueria de Lleida del Partit Demòcrata, Joan Reñé, la presidenta de la Vegueria del Pirineu i senadora, Mayte Rivero i el diputat al Congrés, Toni Postius han valorat aquest dimecres la proposta de pressupostos de l'Estat per al 2017 en relació amb les comarques de Lleida, l'Alt Pirineu i l'Aran. Rivero ha manifestat que els pressupostos de l'Estat per al 2017 "són l'expressió de la voluntat política" del govern popular "i la seva execució és la prova d'esforç d'aquesta voluntat". "L'estat espanyol sempre ha suspès en inversions a Catalunya, i especialment, a les comarques lleidatanes i pirinenques", ha sentenciat la senadora.    Toni Postius ha criticat que aquests pressupostos "eixamplen el dèficit fiscal i no responen a les necessitats de Catalunya i de les comarques de Lleida, l'Alt Pirineu i l'Aran". A més, ha recalcat que "les inversions respecte a l'any anterior disminueixen un 46% tenint en compte que es venia d'uns pressupostos prorrogats on les inversions previstes no han estat executades". Altrament, el PDeCAT també ha posat de relleu la reducció pressupostària del Ministeri d'Agricultura, que se situa entorn del 8%, "fet que afecta al sector agroalimentari i agroindustrial de les comarques lleidatanes i pirinenques".  Pel diputat al Congrés, les inversions pressupostades per aquest 2017 demostren que "l'Estat ha desconnectat vers Catalunya i de les seves responsabilitats". En aquest sentit, ha posat de relleu que la inversió per càpita respecte a Catalunya és de 155 euros per habitant, mentre la mitjana estatal se situa en els 185 euros/habitant tot i que "en comunitats com és el cas de Castella i Lleó i Galícia la inversió és de 405 i 341 euros/habitant, respectivament".  Finalment, el president del Partit Demòcrata a la Vegueria de Lleida, Joan Reñé, ha subratllat la disconformitat amb els pressupostos presentats per l'executiu espanyol pel que fa al dèficit en les inversions primordials de connexió dels lleidatans amb el Pirineu i la costa. En aquest sentit, Reñé ha posat de manifest la "nul·la" inversió en el projecte del Corredor Mediterrani i ha tornat a reclamar la connexió de Lleida amb aquest eix ferroviari.

Summary: El PDeCAT de Lleida, Alt Pirineu i Aran denuncia que els pressupostos de l'Estat per al 2017 "desatenen" la demarcació


La Generalitat estudiarà si la nova línia de 220 kV que ha d'unir la MAT amb la subestació de Juià (Gironès) es pot soterrar o bé fer-la passar per traçats ja existents. El director general d'Energia, Pere Palacín, subratlla que "s'ajudarà els municipis" i es buscarà el consens, però demana als alcaldes no instal·lar-se només "al no pel no". Palacín recorda que la línia ve imposada per Madrid, però que és a la Generalitat a qui li correspon tramitar-la, i és aquí on diu que el Govern "buscarà quina és la millor opció" per al territori. De fet, el director general ja avança que a la mateixa zona, actualment, hi passen fins a tres línies més: dues de 220 kV (els circuits Vic-Juià que es compactaran amb la MAT) i la de 132 kV Figueres-Juià. "Aprofitar-les seria una opció que gairebé tindria impacte nul, i ho estudiarem", afirma. La nova línia de 220 kV projectada per Red Eléctrica ha de connectar la futura subestació de la MAT a Sant Julià de Ramis (de la qual ara se n'han començat les obres) amb la d'Endesa a Juià. En total, tindrà 5,6 quilòmetres i una vintena de torres. La línia, amb un pressupost d'1,89 MEUR, afectarà cinc termes municipals: Juià, Celrà, Bordils, Cervià de Ter i Sant Julià de Ramis. Els ajuntaments ja han dit obertament que s'oposen a la infraestructura. Bordils, Cervià i Celrà ja hi han presentat al·legacions i aquest últim consistori ha aprovat una moció on rebutja frontalment la línia de 220 kV. Un text que s'està fent arribar als pobles de la rodalia i al Consell Comarcal. El director general d'Energia, que fa pocs dies es va reunir amb alguns alcaldes, assegura que el Govern "ajudarà els municipis". Pere Palacín recorda que la línia de 220 kV els ve "imposada per Madrid" –surt a la planificació del Ministeri- però que és a la Generalitat a qui correspon tramitar-la. Per això, assegura que "si la línia s'ha de fer, buscarem quina és la millor opció per al territori". Pere Palacín demana als alcaldes que no s'instal·lin al "no pel no", perquè d'aquesta manera difícilment podran rebatre els arguments de Red Eléctrica. Per això, els insta a presentar totes les al·legacions que creguin pertinents, perquè tant Energia com Medi Ambient impulsin els estudis. "A partir d'aquí analitzarem la necessitat o no de la línia, mirarem si es pot fer soterrada o si es poden tirar endavant altres opcions que tinguin un impacte gairebé nul", indica. Tres línies ja existents El director general d'Energia recorda que, actualment, a la zona afectada ja hi passen fins a tres traçats de línies d'alta tensió. Dues d'elles corresponen al doble circuit de 220 kV Vic-Juià (una estesa que es compactarà amb les torres de la MAT). L'altra, al traçat de 132 kV Figueres-Juià. "Hem de veure si les podem aprofitar o reconvertir", indica Pere Palacín. I hi afegeix: "Allò important és que ara els municipis al·leguin; a partir d'aquí nosaltres farem els estudis que facin falta i mirarem què és el millor per al territori, l'Administració catalana està oberta a trobar una solució". Pere Palacín assegura que la Generalitat buscarà "el consens al territori", perquè sinó ja admet que hi haurà "un problema". "D'aquesta línia de 220 kV nosaltres hem de fer un informe i remetre'l al Ministeri, però en cap cas contradirem allò que ens diguin des de Medi Ambient", indica el director general. I precisa: "I l'opció de Medi Ambient pot ser del tot diferent a la que proposa Red Eléctrica". Planificada des del 2008 La línia de 220 kV que ha d'unir la subestació de la MAT amb la de Juià es va planificar fa gairebé nou anys. Ja apareixia tant al pla 2008-2016 del Ministeri com al que hi ha ara en vigor, que abasta el període  2015-2020. El director general d'Energia ha lamentat, però, que el govern espanyol no va escoltar cap de les propostes que li va fer la Generalitat per reduir línies que afectaven Catalunya. "Nosaltres vam fer deu propostes, que passaven per construir subestacions en comptes de línies, i no se'ns va escoltar", ha dit Palacín.  Qui ha aprovat que la nova estesa de 220 kV al Gironès tiri endavant és el Consell de Ministres. L'Estat assegura que la línia és necessària per reforçar el subministrament a la zona i ha encarregat el projecte a Red Eléctrica.

Summary: La Generalitat estudiarà si la nova línia de 220 kV al Gironès es pot soterrar o fer passar per traçats ja existents


El president de Societat Civil Catalana (SCC), Rafael Arenas, ha enviat una carta a la nova presidenta de la Corporació Catalana de Mitjans Audiovisuals (CCMA), Núria Llorach, en la què exigeix el cessament immediat d’Empar Moliner per haver cremat un exemplar de la Constitució espanyola. Segons un comunicat de l’entitat, Arenas també ha demanat una disculpa pública de la CCMA. El president de SCC acusa Moliner d’haver utilitzat la seva presència en un mitjà de comunicació públic per “provocar enfrontament i danyar encara més la cohesió social”. A més, també ha recordat a Llorach que “la primera missió del servei públic és l’impuls del coneixement i el respecte dels valors i els principis de la Constitució”, així com l’Estatut i els tractats internacionals.  La carta assenyala que “la crema de la Constitució espanyola en un programa de la televisió pública catalana és d’una gravetat inusitada en un context en el què és freqüent escoltar parlamentaris secessionistes animar sense rubor a l’incompliment d’aquesta norma i de les sentències que emanen del Tribunal Constitucional”. Arenes també destaca, en la missiva, el to del monòleg de Moliner del passat 11 d’abril. I li retreu que afirmés que Espanya no farà res pels catalans en situacions especialment vulnerables.

Summary: Societat Civil Catalana demana per carta el cessament d’Empar Moliner per cremar un exemplar de la Constitució


Coscubiela critica Junqueras per descartar una reforma fiscal: "És fals que siguin els més socials"  ACN Barcelona.-El portaveu parlamentari de CSQP, Joan Coscubiela, ha acusat el Govern de reconvertir "la coartada del procés" pels pressupostos dels darrers anys en un "xantatge" ara a la CUP . "Què passarà si el 2017 l'únic que queda són retallades, congelació i aquest model de societat?", s'ha preguntat el diputat de la coalició d'esquerres en defensar l'esmena a la totalitat del seu grup als números de la conselleria d'Oriol Junqueras. Per Coscubiela, els números són essencialment "continuistes": per "la negativa reiterada" de dialogar amb la resta de grups parlamentaris, per "la submissió a les polítiques d'ajust fiscal" i per "incomplir" els mandats del Parlament. "Si el Govern fa el mateix que amb els pressupostos del 2016, no poden esperar obtenir una resposta diferent, almenys de CSQP", ha etzibat també implícitament a les files cupaires. A més, el diputat de la confluència d'esquerres ha lamentat que el Govern hagi renunciat a aplicar reformes fiscals i més polítiques socials: "És fals que siguin els més socials". Coscubiela ha acusat Junqueras d'utilitzar  ara "la coartada del procés amb més intensitat" i convertir-la en "xantatge" cap a la CUP per avalar la tramitació dels pressupostos. És més: el portaveu de la formació d'esquerres considera que el Govern ja en té garantida també l'aprovació final. "Ningú vol carregar amb el mort d'acabar amb el procés", ha etzibat Coscubiela als independentistes.  En aquest sentit ha retret a Junqueras que justifiqués l'aval d'Esquerra als comptes del 2014 per ser "els últims autonòmics" i als del 2015 per  les eleccions del 27 de setembre. "El 2016 hi va haver un accident, i amb la coartada no n'hi va haver prou" i cal "apujar la pressió" a l'esquerra anticapitalista, ha detallat el portaveu de CSQP Pprecisament per això Coscubiela ha preguntat implícitament als anticapitalistes "què passarà si el 2017 l'únic que queda dels pressupostos són les retallades, la congelació i aquest model de societat". "No són els pressupostos que necessita el país, sinó els que necessita el Govern per la seva supervivència política", els ha etzibat Coscubiela. Per tot plegat, per CSQP, el Govern vol fer passar "bou per bèstia grossa" amb uns comptes que són "continuistes". "S'assemblen als del 2016, i als del president Mas, amb la negativa reiterada del Govern de dialogar amb gran part d'aquest Parlament, són continuistes amb la submissió a les polítiques d'ajust fiscal embolicades en la gesticulació d'aparent desobediència política: No conec ningú que sent submís econòmicament pugui ser políticament desobedient".  Coscubiela també ha lamentat que el Govern reiteri "incompliments" dels mandats del Parlament per exemple en el ple d'emergència social, o les resolucions del debat de política general. "No apareixen reflectits als pressupostos, incompliments gravíssims i flagrants", ha exclamat Coscubiela. Per tot plegat, la coalició d'esquerres considera que si el Govern "fa el mateix" que el pressupost del juny, "almenys" el seu grup ha de mantenir l'esmena a la totalitat. "Sortirà d'aquí una tramitació d'uns pressupostos gairebé idèntics, profundament submisos, encara que es vesteixin de desobediències", ha advertit als cuparies.  La partida pel referèndum, "foc d'encenalls" En aquest sentit, ha lamentat que el Govern creï "foc d'encenalls" amb l'aportació pressupostària per a la consulta del 2017: "Saben que es pot fer un referèndum sense la partida, per què tot aquest soroll? Per tapar la resta? La submissió a les polítiques d'ajust pressupostari? Referèndum nítidament sí, però no a costa de renunciar a polítiques socials i reforma fiscal", s'ha queixat Coscubiela . Al seu parer, Junqueras "torna a renunciar a la capacitat d'autogovern de Catalunya per fer reformes fiscals; hi ha molt marge". I és per això, en part, que "no són els més socials de la història". A més, Coscubiela ha retret a Junqueras que es queixés al Consell de Política Fiscal i Financera (CPFF) per un sostre de dèficit del 0,6% per al 2017 i en canvi presenti uns comptes en base a un topall del 0,5%. "Li donarien el premi a l'alumne més disciplinat a les polítiques de la Troika", s'ha queixat. Finalment, per Coscubiela els comptes són "insostenibles" en medi ambient i política empresarial, i considera que "maltracten" el món local i apliquen polítiques "convergents de tota la vida" en educació.

Summary: CSQP acusa el Govern de fer "xantatge" a la CUP amb el procés per uns pressupostos "continuistes"


L'eurodiputada d'IU Marina Albiol denuncia a la Comissió Europea l'existència del ducat de Franco i la seva concessió a la néta del dictador, Carmen Martínez-Bordiú, per part del govern del PP. En una pregunta parlamentària, Albiol trasllada a l'executiu comunitari que el títol va crear-se el 1975 pel règim franquista per "alabar" la figura de Franco, un fet que segons l'eurodiputada contravé la legislació europea en la matèria així com recomanacions d'organismes com l'Agència Europea de Drets Fonamentals sobre polítiques de memòria històrica. "Considera la Comissió que l'existència d'aquest títol nobiliari a l'estat espanyol contravé la decisió marc 2008/913/JAI sobre l'apologia pública de règims culpables de genocidi i crims contra la humanitat?", recull el text dirigit a la CE. Per altra banda, Albiol afirma en un comunicat que és "inimaginable" que en altres estats de la UE existís, per exemple, "un ducat de Hitler o de Salazar, o una baronia de Mussolini". "A Espanya, el PP pot fer això amb el beneplàcit de les institucions de l'Estat i el silenci còmplice de les institucions europees", lamenta Albiol. La decisió marc 2008/913/JAI té com a objectiu que determinades manifestacions "greus" de racisme i xenofòbia siguin punibles amb sancions penals efectives, proporcionades i dissuasòries a la UE. Segons defineix la legislació europea, la decisió marc preveu com a actes punibles "l'apologia pública, la negació o la trivialització flagrant dels crims de genocidi, contra la humanitat i crims de guerra quan les conductes puguin incitar a la violència o l'odi contra tal grup o membre d'aquest".

Summary: IU denuncia a la Comissió europea l'existència del ducat de Franco


La diputada de la CUP, Natàlia Sánchez, ha explicat que la seva formació ha decidit congelar la seva participació en la Comissió obre els Drets Civils i Polítics per l'actuació dels Mossos d'Esquadra aquest dilluns a la diagonal, on un grup de persones convocades per entitats com Arran i Endavant han immobilitzat l'autobús a d''Hazte Oír contra el feminisme'. La cupaire ha denunciat que els agents han "encapsulat a més de vint persones, han fet identificacions aleatòries i han desallotjat de forma violenta" als concentrats, entre els quals hi havia tant Sánchez com la diputada Maria Sirvent. Sánchez ha considerat que cal que aquesta comissió "reflexioni sobre el paper dels Mossos en la limitació de drets i llibertats fonamentals de la gent que protesta al carrer i a més quan ho fa per protestar perquè aquest bus es passegi per Barcelona". Sánchez ha assegurat que la seva formació se "sent en una gran hipocresia participant" en la comissió dels Drets Civils quan han estat desallotjats pels Mossos d'Esquadra. Amb tot ha subratllat que tenen "molt interès a participar-hi" perquè creuen que "és molt important pel país". Per tot plegat ha explicat que aquest dilluns han decidit aprovar el pla de treball de la comissió i reflexionar profundament si hi continuaran treballant.

Summary: La CUP congela la seva participació en la Comissió de Drets Civils per l'actuació dels Mossos contra activistes


L'aeroport de Lleida-Alguaire ha iniciat aquest diumenge la temporada d'hivern amb quatre vols procedents del Regne Unit que han arribat amb un 95% d'ocupació. Són passatgers que majoritàriament tenen com a destí final les pistes d'esquí andorranes. Aquest vegada la boira ha marxat a temps i els quatre avions amb 680 passatgers han aterrat amb normalitat. Dos procedien de Londres, un de Manchester i un altre de Birmingham. Aquest any la novetat és que el tour-operador britànic que organitza els vols, Neilson Thomas Cook, ha contractat avions més grans de la companyia escandinava Norwegian Air, amb la qual cosa, si la manca de neu no ho espatlla, el trànsit a l'aeroport podria superar els 24.500 de l'última temporada d'hivern. Segons el delegat del Govern a Lleida, Ramon Farré, el tour-operador manifesta que té moltes reserves per a les pròximes setmanes i, per tant, les expectatives són bones. Els vols des del Regne Unit s'allargaran fins el 10 d'abril. El 15 de gener començaran les connexions entre Tel-Aviv i Alguaire per part de la companyia israeliana Arkia. D'altra banda, Farré ha explicat que les negociacions amb Neilson estan obertes ja que aquest és el cinquè i últim any de l'acord actual amb el tour-operador. L'objectiu, òbviament, és garantir la continuïtat futura dels vols des del Regne Unit a l'aeroport lleidatà. Fins a 72 vols durant la temporada d'hivern Segons ha informat la Generalitat, en total seran 72 vols els que operaran des de la tercera setmana de desembre i fins a mitjans d'abril a l'aeroport de Lleida-Alguaire, a més dels dos setmanals (cada divendres i cada diumenge) que ofereix durant tot l'any Air Nostrum a Palma de Mallorca. L'any passat la temporada d'hivern va transportar més de 24.500 passatgers. Neilson ha concentrat aquesta vegada l'aeroport d'origen a Londres-Gatwick amb dos vols cada diumenge. L'any passat només hi havia un vol des de Londres i aquest any n'hi ha dos que substitueixen els vols de Bristol i Southampton. Els avions són aquesta temporada de quasi 200 passatgers, excepte l'avió de Birmingham, d'uns 100 passatgers. Així, Neilson ofereix 4 vols setmanals cada diumenge procedents de Manchester, Birmingham i Londres- Gatwick des del 20 de desembre i fins al 10 d'abril. Els vols d'Arkia a Tel-Aviv començaran el 15 de gener. Aquesta companyia ofereix un vol a la setmana fins al 25 de març. Per tant, el total de vols procedents de la segona ciutat més gran d'Israel seran 11.

Summary: Comença la temporada d'hivern a l'aeroport de Lleida-Alguaire amb el 95% d'ocupació dels vols


El líder de Podem, Pablo Iglesias, ha explicat que estan acabant de recollir les signatures per presentar davant el Tribunal Constitucional un recurs contra l'acord del Consell de Ministres que desplega el 155 a Catalunya. Segons ha manifestat, en "breu" faran aquest pas, pel qual la llei requereix un mínim de 50 diputats o senadors (el grup d'Iglesias té 67 diputats). Fonts d'En Comú Podem confirmen que el recurs es registrarà el proper dilluns 4 de desembre. L'anunci arriba hores després que el portaveu adjunt d'ERC, Gabriel Rufián, demani a Iglesias que faci el pas "ja que són forces que tantes coses tenen en comú". D'altra banda, el número 2 del PDeCAT al Congrés, Jordi Xuclà, ha explicat que estan en negociacions amb el grup d'Iglesias des del dimarts i ja hi ha hagut "intercanvi d'esborranys" per acabar de fixar una proposta conjunta. "Seria de sentit comú i d'economia processal que féssim un sol recurs", ha manifestat Xuclà.

Summary: Iglesias anuncia que portarà l'aplicació del 155 al Tribunal Constitucional


La imatge personal també preocupa durant el confinament i, especialment, ara que ja es pot començar a sortir al carrer. Amb les perruqueries tancades, el tint de cabell és un dels productes més sol•licitats tant en grans supermercats com en petites drogueries. És el cas de la botiga Regina, a Manresa, on tot i que, en general, les vendes s'han reduït un 80%, la demanda d'aquest producte s'ha doblat. "Estic acostumada a anar a la perruqueria cada setmana, i ara porto uns cabells que em fa cosa sortir al carrer. Avui provaré de tenyir-me tot i que em fa por perquè no ho he fet mai", explica la Roser Torras, una clienta. En el cas del grup Bon Preu i Esclat, la venda dels tints s'ha incrementat un 130% respecte fa un any. Les perruqueries podran obrir a partir d'aquest dilluns, però ja són moltes setmanes amb la persiana abaixada i això ha fet que molta hagi optat per espavilar-se i tenyir-se ells mateixos. És el cas de la Sílvia, que aquest dimecres ha decidit fer el pas i comprar un tint a la seva botiga de confiança per provar-ho. "No ho he fet mai, però ara em fa vergonya sortir al carrer i no em sento bé", ha explicat.  La Regina és una petita drogueria situada al centre de Manresa. Ara obre els matins, ja que també té productes de neteja. En declaracions a l'ACN, la seva propietària, Rosa Puigdellívol, ha explicat que, en general, les vendes s'han reduït un 80% des de l'inici de la pandèmia, però en canvi la venda de tints de color s'ha doblat. "Molta gent em demana consell o demana el número que necessita al seu perruquer i després ho ve a comprar", assegura.  És el cas de la perruqueria Els 60 de Manresa. El seu propietari, en Joan, ha assegurat que, des que tenen tancat, molts clients li han fet aquesta consulta. "Ha estat una mica còmic perquè alguns ens han enviat vídeos i fotos per veure com els hi ha quedat", assegura.  L'augment de la venda d'aquest producte s'ha notat especialment a les grans superfícies, ja que molta gent prefereix comprar-ho tot en un sol lloc per estalviar-se desplaçaments. En el cas del grup Bon Preu i Esclat, on la venda de tints i productes relacionats ha crescut un 130% respecte les mateixes dates de l'any passat.

Summary: El tancament de les perruqueries durant l'estat d'alarma dispara la compra de tints de cabell


L’Ajuntament de València, la Generalitat Valenciana i el món faller han celebrat aquest dimecres la declaració de les Falles com a Patrimoni Cultural Immaterial de la Humanitat per la UNESCO com un reconeixement “a la nostra cultura festiva”. Així ho ha expressat als mitjans l’alcalde de València Joan Ribó en roda de premsa conjunta al consistori amb el president de la Generalitat Valenciana Ximo Puig, la vicepresidenta Mónica Oltra i la fallera major de València 2017 Raquel Alario, entre altres. Minuts després de conèixer la decisió, Joan Ribó s’ha mostrat profundament satisfet i ha remarcat que és un premi per a tota la ciutadania de València i dels municipis on es planten Falles i per als milers de persones que treballen cada dia per la festa. Ribó ha afegit que la declaració de la UNESCO, entre moltes altres repercussions, reconeix “el caràcter cultural de la festa major de la nostra ciutat i altres” així com tots els oficis vinculats a les Falles.  L’alcalde ha recordat que el camí cap arribar a la UNESCO es va iniciar en l’anterior legislatura i que l’actual equip de govern “ha estat en la darrera etapa”. Per això ha agraït tots aquells que han contribuït a fer que les Falles siguin patrimoni de la Humanitat.  Impuls cap a l’excel•lència  També en declaracions als mitjans, la fallera major de València 2017 Raquel Alario s’ha mostrat molt contenta de ser partícip d’un dia “on hem fet història”. Alario ha agraït el treball fet el col•lectiu faller al llarg de les generacions “per mantenir viva la festa, defensar les nostres tradicions, la nostra cultura i la nostra llengua”.  La representant de les festes ha dit que el reconeixement de la UNESCO no és però “una meta sinó és un camí de treball” en què el món faller ha d’estar més unit que mai “per treballar per la festa, més unit que mai per treballar per la festa, fer-la cada vegada millor i buscar l’excel•lència”.  La vicepresidenta del govern valencià, Mónica Oltra ha celebrat la declaració des de la seva doble condició de representant de la Generalitat Valenciana i de fallera. Oltra ha recordat que va veure la seva primera falla amb 15 anys a Paterna (va viure a Alemanya fins llavors) i ha remarcat que les Falles ara ja no són només patrimoni dels valencians sinó de tota la humanitat. Resulta difícil assumir el que significa però ara estem on havíem d’estar”, ha dit Oltra que ha afegit que són un fet cultural extraordinari i grandiós i ha felicitat els valencians, especialment els fallers i falleres, “que avui ens està botant el cor al pit”,  i ha felicitat tota la humanitat “que ha rebut un regal molt gran: les Falles de València”.  El president de la Generalitat Valenciana Ximo Puig ha dit que les Falles ja eren patrimoni de la humanitat però que darrere d’aquesta declaració el que hi ha son els valors del treball, la il•lusió i la convivència, perquè la festa de les falles és “convivència i capacitat d’agermanament”. Puig ha assenyalat que tots aquests valors conflueixen en un fet cultural i social que ara tindrà una extraordinària projecció internacional.  El cap del Consell ha cridat les institucions a aprofitar aquesta declaració per “reviscolar” tots el sectors laborals vinculats a la festa i fer un pas endavant per “donar el rellançament definitiu que mereix aquesta festa, que és única en la humanitat”.

Summary: Institucions valencianes i món faller celebren la declaració de la UNESCO com "un premi a la nostra cultura festiva”


També se n'ha trobat en alguns components elèctrics ACN Barcelona.-Ja són 93 els cotxes del Metro on s'ha detectat un component derivat de l'amiant. Segons ha informat TMB en un comunicat, ja ha acabat l'extracció de mostres de pintura bituminosa dels trens de les sèries 3000 i 4000, els més antics de la flota, que circulen per les línies 3 i 1. Fins ara s'han obtingut els resultats de 203 cotxes dels 210 que hi ha en total. La fibra s'ha trobat en 93 en una baixa proporció, ben conservada i no desprèn fibres. L'empresa insisteix que no representa cap perill. També s'ha trobat algun contingut d'amiant en alguns components elèctrics de trens de diferents sèries. La setmana passada, tècnics van encapsular les planxes de fibrociment que revesteixen la coberta de la nau d'andanes de l'estació de la Verneda, a la línia 2, com a mesura temporal per evitar que es desprenguin fibres.  Pel que fa als components elèctrics on s'ha trobat amiant, s'han revisat els trens de les sèries 2000, 3000 i 4000. Se n'ha localitzat en les caixes dels convertidors elèctrics auxiliars i en una placa aïllant situada a l'interior dels armaris d'interruptors tèrmics. En aquest últim cas, és una peça que també està present en els trens de la sèrie 2100, que circulen per la línia 4.  D'altra banda, en els trens 4000 s'ha localitzat amiant en volanderes aïllants en els armaris de la central anunciadora d'estacions. En tots aquests casos són materials que no desprenen fibres i estan fora de l'abast dels usuaris, però s'estan senyalitzant perquè no es manipulin en les actuacions de manteniment.  L’absència de risc per a les persones ha estat confirmada amb nous mesuraments ambientals en les cabines dels trens, que han donat resultats negatius. També s’han acabat les anàlisis de la pintura antisoroll dels trens de la sèrie 2000, de la línia 3, amb resultats negatius. Els fabricants de les sèries 2100 i 500 ja havien confirmat documentalment que la pintura amb què es van revestir no conté amiant. Els constructors dels trens més moderns, sèries 5000, 6000 i 9000, han certificat que els van fabricar sota la normativa que prohibeix la utilització, producció i comercialització d’aquesta fibra. Estació de la Verneda Tècnics van encapsular amb una substància adhesiva les planxes que revesteixen la coberta de la nau d’andanes de l’estació de la Verneda, a la línia 2, fins que durant el 2019 siguin retirats els elements amb amiant. Fins aleshores, es faran inspeccions de la subjecció de la coberta i es faran actuacions de manteniment preventiu necessàries. Ja s'han fet reconeixements mèdics específics a 140 integrants de la plantilla de Metro per la seva potencial exposició a les fibres d’amiant, dels més de 600 previstos. Aquestes revisions i el seu estudi mèdic mitjançant una tomografia axial computeritzada d’alta resolució (TACAR) permetrà diagnosticar lesions toràciques de forma precoç. La TACAR permet descartar o detectar patologies relacionades amb l’amiant. D’entre les no malignes, les més habituals són les plaques pleurals, amb o sense calcificacions, que són engrossiments locals de la pleura. De fet, són la manifestació més comuna de l’exposició a l’amiant, i entre el 3% i el 14% de treballadors exposats les poden tenir.

Summary: Pugen a 93 els cotxes del Metro on s'ha detectat amiant


El tràfic de mercaderies al Port de Barcelona ha transportat 41 milions de tones entre gener i octubre d'aquest 2016, un 6% més que al mateix període de l'any passat. Destaca el transport de contenidors que ha registrat un increment del 16% i supera l'1,8 milions de TEU -un TEU equival a un contenidor de 20 peus)- durant els primers deu mesos de l'any, segons ha indicat el Port de Barcelona. En concret, els contenidors d'importació han assolit els 441.036 TEU i han augmentat un 10% respecte al 2015, mentre que els contenidors d'exportació han experimentat un increment acumulat del 4% i s'han situat en 566.614 TEU. Segons el Port de Barcelona, aquests resultats responen al dinamisme dels intercanvis amb els principals socis comercials del Port. Així, dotze dels quinze primers països amb relacions comercials amb el Port incrementen el seu comerç exterior amb la infraestructura catalana, alguns d'aquests de manera significativa com la Xina (+10%), els Estats Units (+8%), l'Índia (+10%), l'Aràbia Saudita (+9%), Mèxic (+8,5%), Brasil (+14%) i el Japó (+9%). Pel que fa al tràfic d'automòbils, entre gener i octubre el Port de Barcelona ha transportat 761.908 unitats, principalment de comerç exterior. El volum més important correspon a les exportacions (387.462 vehicles), que han augmentat un 3% després d'anys de creixements acumulats. Les importacions (169.387 unitats) han crescut a un ritme del 20%. En l'apartat de líquids a granel, s'han transportat 9,7 milions de tones de mercaderies (+1%), principalment d'hidrocarburs. Destaca l'impuls experimentat pel gasoil que, amb 2,3 milions de tones transportades, ha crescut un 27% respecte a l'any passat. Per la seva banda, els sòlids a granel transportats han superat els 3,6 milions de tones (+3%), amb avenços importants pel que respecta al ciment i clínquer (+10%) i els cereals i les farines (+30%). En relació al moviment de passatgers, fins al mes d’octubre han fet servir el Port de Barcelona 3,6 milions de viatgers (+9%), ja sigui com a usuaris de ferris de línia regular (1,1 milions) o com a creueristes (2,4 milions). Entre els passatgers de vaixells de creuer, són els de port base (aquells que inicien i finalitzen el seu itinerari a Barcelona) els que han experimentat un creixement del 17%. Segons l'Estudi d'Impacte Econòmic de l'activitat de creuers del Port de Barcelona elaborat per la Universitat de Barcelona, el segment de creueristes és el que fa una aportació econòmica més elevada a la ciutat.

Summary: El tràfic de mercaderies al Port de Barcelona creix un 6% fins a l'octubre


El president de la Generalitat, Carles Puigdemont, es reunirà aquest cap de setmana amb el ministre-president de Flandes, Geert Bouregois, i amb el president del Parlament Federal de Bèlgica, Siegried Bracke, en el marc del seu primer viatge institucional a l’exterior. Puigdemont visitarà Brussel·les, Gant i Anvers entre el dissabte 30 d’abril i el dilluns 2 de maig, acompanyat pel conseller d’Afers Exteriors, Relacions Institucionals i Transparència, Raül Romeva, i el Representant Permanent davant de la UE, Amadeu Altafaj. Durant el viatge, Puigdemont també s’entrevistarà amb l’alcalde d’Anvers, Bart De Wever, president de l’Aliança Lliure Flamenca.  En el primer dia de viatge, el dissabte 30 d’abril, el cap de l’executiu visitarà l’Ajuntament d’Anvers, on després de signar el Llibre d’or mantindrà una reunió institucional amb el seu alcalde, Bart De Wever. Posteriorment, Puigdemont es traslladarà a Gant, on farà una trobada institucional amb el ministre-president de Flandes, Geert Bourgeois. Durant la reunió, els dos mandataris analitzaran la col·laboració entre els dos governs, i tractaran qüestions com la política exterior, la recerca i el desenvolupament, l’ajuda al desenvolupament, la cultura, la mobilitat o el medi ambient.  Puigdemont i Bourgeois visitaran conjuntament la 35ena edició de la Fira Floraliën Gent que se celebra en aquesta ciutat flamenca fins diumenge. Els dos líders recorreran els espais del Barri de les Arts de la mostra, i participaran en els parlaments institucionals, juntament amb el ministre de Medi Ambient, Natura i Agricultura de Flandes, Joke Schauvliege.  El diumenge 1 de maig, Puigdemont s’entrevistarà amb el president del Parlament Federal de Bèlgica, Siegried Bracke, a Gant. Dilluns, el cap de Govern tancarà el seu viatge amb una trobada amb els treballadors i responsables de la Delegació del Govern davant de la UE i diverses entrevistes amb mitjans de comunicació belgues.

Summary: Puigdemont es reunirà el cap de setmana amb el president de Flandes i el president del Parlament Federal de Bèlgica


La CUP ha retirat totes les demandes pendents de judici que va interposar contra assessors i càrrecs de confiança de l'Ajuntament de Girona. Es tracta de processos que van engegar-se després que Puigdemont abandonés l'alcaldia i Marta Madrenas el substituís en el càrrec. La CUP ha entrat diverses peticions al jutjat on desisteix de tirar endavant els contenciosos que hi havia oberts i demana que no se li imposin les costes. La decisió arriba, precisament, després que dues sentències avalessin els càrrecs de confiança i personal eventual nomenats en l'època Puigdemont. L'alcaldessa accidental de Girona, Maria Àngels Planas, critica a la CUP que hagi tornat a fer "política d'aparador" amb l'objectiu "d'embrutir" l'equip de govern. "Els autoanomenats fiscalitzadors del govern demostren que, a l'hora de la veritat, són els primers que no creuen en allò que pregonen", subratlla. "A través del present escrit passo a desistir del procediment referenciat [...] tot sol·licitant expressament la no condemna en costes". Aquest és un extracte de les sol·licituds –en concret, sis- que la CUP ha presentat davant els jutjats contenciosos 2 i 3 de Girona. Les demandes que s'han tirat enrere feien referència als nomenaments de càrrecs de confiança a l'Ajuntament de Girona. Són processos que van engegar-se després que Marta Madrenas accedís a l'alcaldia a partir del març del 2016 (perquè durant els dos mesos en què Ballesta va ser alcalde, no es van nomenar assessors). Entre els nomenaments que la CUP va dur als jutjats hi havia tant els d'assessors que van entrar de nou, com aquells a qui es va confirmar en el càrrec. Entre els noms que figuraven a les demandes que ara s'han desistit hi havia els de la coordinadora de Promoció Econòmica, Georgina Andreu; la de l'àrea d'Educació i Esports, Clara Sánchez-Castro, i el coordinador de Comunicació, Oriol Mas. Primer revés judicial La decisió de la CUP de retirar les demandes que hi havia pendents arriba, precisament, després d'un primer revés judicial. Al febrer, el Jutjat Contenciós Número 1 va tombar els recursos que la formació havia presentat contra vuit càrrecs de confiança nomenats en època Puigdemont.  Ho va fer a través de dues sentències i per motius diferents. En el primer cas, perquè alguns dels càrrecs de confiança ja no eren a l'Ajuntament (i per tant, ja no hi tenien contracte). Però en el segon cas, que feia referència a una assessora que encara era al consistori, el jutjat va tombar el recurs perquè va concloure que el seu nomenament –i la feina que feia- s'ajustava a llei. "Política d'aparador" L'alcaldessa accidental de Girona, Maria Àngels Planas, diu que el paper que ha fet la CUP amb l'afer dels assessors és "una demostració ben gràfica de la política d'aparador a què ens tenen acostumats". Planas els ha acusat de no fer "una política responsable ni constructiva" i d'estar "pendents només de generar titulars mediàtics, acusant amb el dit els qui no pensen com ells". "Els autoanomenats fiscalitzadors del govern demostren que, a l'hora de la veritat, són els primers que no creuen en allò que pregonen", ha dit l'alcaldessa accidental. Maria Àngels Planas assegura que els contenciosos contra els càrrecs de confiança han estat "demandes de cara a la galeria", fetes amb "l'únic objectiu de sembrar el dubte i embrutir l'equip de govern". "Per a ells tot s'hi val, i aquesta actitud acaba fent mal a tota la classe política; i penso que ara això no ens ho podem permetre", ha puntualitzat l'alcaldessa accidental de Girona. Planas també ha defensat la tasca que fan els assessors i càrrecs de confiança i ha dit que els seus llocs de feina estan "plenament justificats". Per últim, l'alcaldessa accidental també ha dit que, com demanava la CUP, ells s'han avingut a què la formació no hagi d'assumir les costes dels processos que ara ha retirat. "Ho fem perquè no volem practicar una política de crispació, però això no vol dir que l'actuació de la CUP hagi estat bona; demandes com aquestes no ajuden la ciutat, enrareixen l'ambient i no afavoreixen la política en absolut", ha conclòs Maria Àngels Planas.

Summary: La CUP retira totes les demandes pendents de judici que va interposar contra assessors de l'Ajuntament de Girona


La presidenta dels populars ha arribat a la seu electoral poc abans de les 8 del vespre acompanyada del seu fill ACN Barcelona.-La presidenta del PPC, Alícia Sánchez-Camacho, i el líder del grup parlamentari popular, Xavi García Albiol, han arribat a l'hotel Grand Marina, de Barcelona, l'espai des d'on els populars per seguir la nit electoral del 20-D. El primer d'arribar ha estat Abiol, al voltant de 2/4 de 8 del vespre mentre que la també número 3 a la llista al Congrés hi ha acudit a poc abans de les 8 del vespre, acompanyada del seu fill. De fet, Sánchez-Camacho i Albiol seran els màxims dirigents a la seu electoral perquè el cap de llista, Jorge Fernández Díaz, és a Madrid com a ministre de l'Interior per seguir la jornada electoral. Ja hi són també el líder del PPC a Barcelona, Alberto Fernández Díaz, i la delegada del govern espanyol a Catalunya, María de los Llanos de Luna.  També està previst que hi arribin les número 4 i 5 de la llista, Dolors Montserrat i Maria Àngels Esteller. I es preveu que el primer que comparegui aquesta nit per valorar les dades de participació sigui Xavier García Albiol mentre que Sánchez-Camacho es reserva per a la valoració dels resultats escrutats.  A l'hotel Grand Marina de Barcelona, el PPC hi ha habilitat una sala de premsa i un segon espai per acollir els militants, simpatitzants i apoderats que vulguin seguir amb la direcció la nit electoral.

Summary: Alícia Sánchez-Camacho i Xavi García Albiol arriben a l'Hotel Grand Marina per seguir la nit electoral


Prop de 900 cantaires i dansaires de vuit colles diferents participen en aquesta celebració típica de Pasqua i inclosa al Catàleg del Patrimoni Festiu de Catalunya ACN Súria.-La casualitat ha fet que aquest Diumenge de Pasqua, dia central de les celebracions de les Caramelles a Súria, hagi coincidit amb els sis mesos de l'1-O. Les colles no han passat per alt aquesta coincidència i en les seves lletres han inclòs referències a la situació política catalana. Josep Junyent, de la Colla Juvenil del Foment Cultural, assegura que l'objectiu és "remoure consciències" però en cap cas imposar cap opinió. Tot plegat, un element reivindicatiu emmarcada en una tradició que es remunta al segle XVI i que passa de pares a fills. Uns 900 cantaires i dansaires, gairebé una sisena part de la població surienca s'implica en aquesta celebració, que des de fa dos anys forma part del Catàleg del Patrimoni Festiu de Catalunya.

Summary: Súria celebra unes Caramelles festives però amb la consciència dirigida a la situació política de Catalunya


El Consell d’Administració de Freixenet ha nomenat aquest dijous l’ex copresident José Luis Bonet com a president d’honor del grup vinícola, càrrec que compartirà amb José Ferrer Sala. Bonet fa 53 anys que està vinculat a l’empresa i en seguirà sent accionista. Al mateix temps, el Consell d’Administració ha nomenat el conseller delegat Pedro Ferrer com a vicepresident de la firma, de manera que ara compaginarà els dos càrrecs –el primer, compartit amb Andreas Brokemper-. Finalment, s’ha aprovat la incorporació de José Maria Ferrer com a membre del Consell d’Administració, distingit la seva trajectòria com a responsable de màrqueting de Segura Viudas i responsable de vendes de Freixenet. Segons informa Freixenet en un comunicat, aquests canvis completen la nova estructura directiva d’ençà de l’entrada de Henkell a l’accionariat, i ara la firma “continua amb l’objectiu de consolidar el posicionament del grup com a líder mundial en el sector dels vins escumosos”.

Summary: Freixenet nomena José Luis Bonet president d’honor


El Comitè per a la Prevenció de la Tortura (CPT) del Consell d'Europa ha denunciat que la immobilització de persones en presons i centres juvenils s'utilitza de manera "punitiva" i pot ser de "dies i hores" sense cap tipus de supervisió o registre "adequats". En molts casos podria suposar un "tracte inhumà o degradant", segons apunta un informe fet públic aquest dijous elaborat amb la informació recollida per una delegació que durant el 2016 va visitar diversos centres de l'Estat. En aquest sentit, el comitè insta les autoritats a deixar de recórrer a mesures de "fixació mecànica" amb finalitats regimentals i lamenta que les recomanacions passades del CPT perquè es regulés el recurs a la immobilització no s'hagin aplicat. "Els intents han fracassat", resa l'informe. A banda de la "fixació mecànica", el Comitè constata que en diversos centres penitenciaris s'imposen períodes consecutius d'aïllament als interns amb fins disciplinaris que només s'interrompen durant un dia i recorda, en aquest sentit, la recomanació de no sotmetre cap intern a un règim d'aïllament continu, com a mètode de càstig, de més de 14 dies. En línies generals el comitè afirma però que "s'han produït passes positives a Espanya" i destaca la cooperació brindada a la delegació. El text indica que tot i que els interns ubicats en mòduls de règim ordinari no van al·legar haver patit maltractaments físics, els ubicats en mòduls de règim tancats i departaments especials sí que ho van denunciar. Bufetades, cops de puny, puntades de peu i cops amb porres propinats com a càstig informal en episodis de desobediència són algunes de les lesions que recull l'informe. Sobre aquest punt els experts recorden al personal sanitari el deure de registrar "de forma precisa" tota lesió que s'observi en els presos i sigui "indicatiu" de maltractament físic així com informar-ne a les autoritats judicials competents. En el cas de les presons, una valoració positiva del Comitè té a veure amb "el considerable esforç" realitzat per les autoritats espanyoles per posar fi a l'amuntegament. Dependències policials En aquesta línia, si bé la majoria de persones entrevistades van afirmar haver estat tractades correctament per les forces de l'ordre, el Comitè afirma que ha tingut coneixement de "denúncies creïbles" sobre l'ús excessiu de la força i casos de maltractament físic per part d'agents de policia en el moment d'arribar a comissaria. "De la mateixa manera també se'ns van transmetre denúncies sobre comportament irrespectuós i sobre el fet d'ajustar massa fort les esposes", descriuen membres del CPT. "S'hauria d'enviar un missatge clar a tots els agents sobre el fet que tota forma de maltractament és inacceptable i serà sancionada degudament", insisteixen des del CPT. Quant a les condicions materials, l'informe registra que les cel·les a les instal·lacions de moltes comissaries tenen poca ventilació i poca llum i cap de les visitades per la delegació comptava amb llum natural, contrari a les normes del CPT. Fins i tot en algunes, relaten, "no hi havia el suficient espai per a la quantitat de persones que es trobaven en aquestes". Pel que fa a l'aplicació de salvaguardes sobre privació de llibertat, aquestes "no han suposat major problema", constaten.  Pel que fa a la supervisió judicial del sistema penitenciari, l'informe denuncia que els jutges de vigilància penitenciària actuaven més com a "autoritats per a referendar les decisions preses per l'administració" que no pas com a "autoritats independents i imparcials de supervisió".  Centres juvenils En el cas dels centres juvenils, el Comitè es mostra "molt preocupat" per la utilització de la subjecció mecànica en menors i explica com en un dels centres se'ls lligava al llit i no els deixaven utilitzar el lavabo, motiu pel qual "es veien obligats a orinar-se a sobre". Sobre l'aïllament penitenciari, considera "preocupant" que s'utilitzi en menors i considera que el temps màxim de set dies és "excessiu". "La delegació del CPT va tenir coneixement de casos de menors que havien sigut sotmesos a aïllament com a mesura disciplinària durant tres períodes consecutius de set dies", apunta l'informe. Durant l'estada a Espanya, entre el 27 de setembre i el 10 d'octubre del 2016, la delegació va visitar vuit comissaries de la Policia Nacional, sis centres penitenciaris i dos centres de menors. Així mateix també va realitzar visites específiques al centre Penitenciari Madrid V (Soto del Real) i al Centre Penitenciari Puerto II per entrevistar-se amb persones que acabaven d'ingressar en presó preventiva.

Summary: El Consell d'Europa demana posar fi a les mesures "degradants i abusives" en presons espanyoles


L'Ajuntament de Foradada (Noguera) ha denunciat davant els Mossos d'Esquadra les diverses pintades aparegudes aquesta setmana a la localitat en què s'acusa el consistori de "racista". Les pintades han aparegut després que des del consistori s'expressessin dubtes sobre la capacitat d'un municipi petit com Foradada de poder acollir prop d'una quarantena de menors estrangers no acompanyats (MENA) a la casa de colònies de Salgar, que s'habilità com a centre d'acolliment. Actualment aquests menors es troben en un altre allotjament de Vilanova de Meià (Noguera), que no pot acollir-los durant la Setmana Santa i l'estiu. L'alcaldessa Maricel Segú ha deixat clar que des del consistori "mai ens hem oposat que nois puguin venir al municipi, ja siguin MENA o no" i posa en qüestió la capacitat del municipi i el fet de poder-los oferir els serveis necessaris.  L'alcaldessa ha explicat que va convocar dijous passat una reunió amb els veïns per informar-los i analitzar la situació durant la qual "el poble no es va manifestar en contra dels MENA en cap moment ni va sentir cap afirmació de caire racista", ha expressat Maricel Segú. L'alcaldessa ha explicat que va manifestar la seva "preocupació" ja que posa en dubte la capacitat del municipi, en el qual "dormen entre noranta i un centenar de persones", per poder acollir aquests joves. Segú considera que els cinc nuclis que integren el municipi no disposen dels serveis necessaris per poder oferir-los inserció laboral, social i educativa.  D'altra banda, ha manifestat que el consistori "no ha posat cap trava" a l'ampliació de la casa de colònies de Salgar, ja que "no depèn de l'Ajuntament concedir la llicència d'activitat". Des de la Generalitat s'està tramitant que l'allotjament pugui acollir fins a una cinquantena de menors, ja que actualment només té autorització per encabir-ne 39. Segú considera que es tracta d'una casa "vella" i que no es compleixen els requisits per poder-ne ampliar la capacitat. La previsió és que puguin instal·lar-se a la casa de colònies de Salgar prop d'una quarantena de MENA ja a finals d'aquest mes.             Pel que fa a les pintades aparegudes, Marciel Segú les ha criticades i considera que "hi ha una línia vermella que s'està traspassant".

Summary: L'Ajuntament de Foradada denuncia als Mossos les pintades aparegudes a la localitat en què l'acusen de "racista"


Els salons de Fira de Barcelona Alimentaria i Hostelco d'enguany han programat més de 150 activitats gastronòmiques que reuniran entre el 16 i el 19 d'abril a 35 xefs que, entre tots, tenen 45 estrelles Michelin. Per primer cop, el Saló de l'Alimentació i Begudes se celebra conjuntament amb el Saló Internacional de l'Equipament i Maquinària per a la Restauració, Hostaleria i Col·lectivitats amb més de 100.000 m2 d'espai expositiu al recinte de Gran Via, més de 4.500 expositors -un 27% dels quals són internacionals- i amb l'expectativa de reunir prop de 150.000 visitants professionals. "Serà un nou èxit", ha vaticinat el president de Fira de Barcelona, Josep Lluís Bonet, durant la presentació de les activitats gastronòmiques dels salons aquest dimecres. Bonet ha destacat la "tríada imbatible" que té l'estat espanyol amb l'alimentació, la gastronomia i el turisme, i l'important paper dels xefs. Entre els cuiners més reconeguts que participaran al certamen destaquen Carme Ruscalleda, Nandu Jubany, Elena Arzak o Paco Pérez. El director general d'Alimentaria, Antoni Valls, i el president d'Hostelco, Rafael Olmos, han remarcat que la unió de les dues fires dona una "dimensió única" al certamen d'enguany que uneix "dues indústries molt properes entre sí". El president del saló Restaurama d'Alimentaria, Antoni Llorens, també ha coincidit que serà "el major punt de trobada del sector del nostre país".  "El saló vol reflectir el dinamisme del sector i el seu abast cultural compartint activitats gastronòmiques", ha apuntat Olmos. D'una banda, amb 'The Hostelco Experience' i de l'altra amb 'The Alimentaria Project' que conjuntament programaran més de 150 activitats amb 35 xefs de renom. 'The Alimentaria Project' acollirà durant tres dies -dins del saló Restaurama- tallers magistrals i 'showcookings' per mostrar diverses propostes culinàries. Hi participaran xefs de l'estat espanyol com Carme Ruscalleda (Sant Pau i Moments), Ángel León (A Poniente), Elena Arzak (Arzak), Paco Pérez (Miramar a Girona i Enoteca), entre d'altres. Pel que fa a 'The Hostelco Experience', amb l'àrea 'Live Gastronomy', comptarà amb les demostracions del xef Nandu Jubany (Can Jubany), Andoni Luis Aduriz (Mugaritz) o Mario Sandoval (Coque). També programaran tallers i ponències centrades en la restauració social.  Com a novetat d'Alimentaria, hi haurà una àrea dedicada a la cervesa artesana. També tornarà l'espai de reflexió per a l'enologia espanyola 'Vinorum Think' i s'incorporarà una àrea d'exposició i demostració de les principals firmes del sector de la cocteleria amb 'Barcelona Cocktail Art'. A Hostelco, la 'Coffee Area' reunirà les principals empreses del sector amb el doble d'expositors que el 2016.

Summary: Alimentaria i Hostelco programen més de 150 activitats gastronòmiques que reuniran xefs amb 45 estrelles Michelin


Un esquiador de 47 anys ha resultat ferit crític aquest dissabte al matí després d'accidentar-se a l'estació d'esquí Masella (la Cerdanya), a Alp. Segons el Sistema d'Emergències Mèdiques, la víctima ha caigut mentre esquiava a la pista dels Isards, que és la més llarga de l'estació, i ha patit un traumatisme cranial a causa de l'impacte. L'avís de l'accident s'ha rebut a les 11.38 hores i fins al lloc s'hi han desplaçat dues ambulàncies i un helicòpter medicalitzat, que ha traslladat l'esquiador per aire fins a l'Hospital de la Vall d'Hebron.

Summary: Un esquiador en estat crític després d'accidentar-se a Masella


L'Ajuntament de Castellbell i el Vilar, al Bages, ha enviat un comunicat per condemnar les pintades que han aparegut aquest matí i han destrossat totalment un mural que el CDR del municipi va fer el passat mes de novembre a la colònia del Burés i on s'hi podia llegir 'La solidaritat és la tendresa dels pobles'. Els insults van dirigits a una membre de CDR i, concretament, s'hi pot llegir el seu nom i, seguidament, 'Perra Separata'. Des de l'Ajuntament es demana "el màxim respecte" per a tots els pensaments, es recorda que tothom es lliure de defensar les seves idees i es lamenta que, coincidint amb la campanya electoral, s'arrenquin cartells i pancartes de partits polític. De la seva banda, el CDR de Castellbell ha convocat una concentració de rebuig per condemnar i denunciar l'atac. L'acte serà a les vuit del vespre davant l'Ajuntament.

Summary: L'Ajuntament de Castellbell i el Vilar condemna els insults que uns desconeguts han pintat sobre un mural del CDR


El líder del PSC, Miquel Iceta, ha valorat positivament la reunió entre el líder del PSOE Pedro Sánchez i el president de la Generalitat, Carles Puigdemont,  ja que ha assegurat que ha servit per conèixer-se i ha augurat que "tindrà fruits en el futur". "Primer cal parlar i després negociar, és molt difícil negociar si no et coneixes mínimament", ha dit Iceta des del Prat de Llobregat (Baix Llobregat). El socialista ha afegit que l'objectiu no era trobar resultats concrets sinó "conèixer de primera mà les posicions respectives i emplaçar-se a seguir dialogant i treballant". D'altra banda, ha reconegut que el programa dels socialistes sobre el referèndum ha evolucionat i ha afegit que a Junts pel Sí sembla haver-hi "dubtes sobre si el camí és la independència o s'ha de tornar a la pantalla anterior del referèndum". Iceta ha lamentat que la trobada entre els dos dirigents "malauradament no és normal" perquè han passat "massa anys sense diàleg entre Catalunya i Espanya". El socialista ha reivindicat que les trobades entre dirigents polítiques "haurien d'estar normalitzades" i ha afegit que són la via per solucionar els problemes de la gent "i acostar posicions i evitar una fractura que no serveix a ningú". En aquest sentit, ha dit que la trobada ha servit per tal que els dos dirigents es coneguin i ha apostat perquè es mantinguin en el futur. Iceta ha considerat que sense aquest coneixement és difícil poder negociar sobre qüestions com la situació de Catalunya. Per això, ha intentat "separar" aquesta trobada del debat d'investidura a Espanya, ja que ha assegurat que el que pretenia ser era un "gest d'apropament, sinceritat i voluntat de diàleg". Ha dit també que veure que hi pot haver un canvi amb un govern "disposat a dialogar" ja "val molt la pena".  Sobre el debat sobre el referèndum, el líder del PSC ha puntualitzat que no només l'acord amb C's exclou un referèndum d'autodeterminació sinó que el mateix programa del PSC ja ho feia. En aquest sentit, ha reconegut que el programa del 2012 incorpora una postura i que el del 2015 era diferent perquè "les posicions dels partits han de poder evolucionar". Ha afegit que sembla que el mateix està fent Junts pel Sí, on veu "dubtes sobre si el camí és la independència o han de tornar a la pantalla anterior del referèndum", com ha assegurat que s'entreveu en declaracions recents de l'expresident Artur Mas.  Pel que fa al context estatal, Iceta ha assegurat que li agradaria que les esquerres sumessin. "Ens agradaria un apropament, col·laboració de les forces d'esquerra i tots hem de posar el màxim d'esforços per aconseguir-ho", ha declarat. Ha esperat que les esquerres, com ja han fet, sàpiguen sumar "amb intel·ligència" com ha dit que han fet habitualment.  Iceta ha fet aquestes declaracions abans de participar en un debat sobre federalisme amb EUiA de El Prat de Llobregat.

Summary: Iceta creu que la reunió Sánchez-Puigdemont ha servit per conèixer-se i "tindrà fruits" en una negociació futura


L'alcaldessa de la ciutat revela que es tracta d'una treballadora del servei d'ocupació i que es troba en estat lleu ACN Girona.-L'alcaldessa de Girona, Marta Madrenas, ha demanat "calma" als veïns, després del primer cas de coronavirus a la ciutat i també a la demarcació. Madrenas ha revelat que es tracta d'una treballadora del servei municipal d'ocupació, però ha deixat clar que el Departament de Salut només fa el seguiment dels contactes "més estrets". El servei compta amb 40 professionals, però "la gran majoria" estan descartats. "Només s'estan estudiant els qui treballen al mateix despatx, que han estat moltes hores en contacte amb aquesta persona", ha explicat l'alcaldessa. Cal tenir en compte, que la dona va tornar el 17 de febrer d'Itàlia i deu dies després es va trobar malament. Aleshores ja no va anar a treballar i l'endemà va anar al Trueta. El primer cas de Covid19 – coronavirus – a les comarques de Girona ha aparegut aquest dissabte. Es tracta d'una dona de 52 anys que treballa al servei d'ocupació de l'Ajuntament de de la ciutat. Malgrat que les oficines on treballa solen estar molt concorregudes, des del consistori deixen clar que "només es fa el seguiment de casos molt propers". Això vol dir, bàsicament, companys de feina amb qui l'afectada comparteix despatx. En qualsevol cas, des del consistori demanen "calma i tranquil·litat" als ciutadans ja que el contacte ha de ser "molt proper" per un contagi de Covid19. L'alcaldessa de Girona, Marta Madrenas, no ha concretat la xifra exacte de persones que són objecte de seguiment, però ha assenyalat que "la gran majoria" dels treballadors d'aquest ens municipal "estan descartats". Al servei d'ocupació de Girona hi treballen 40 persones, i l'alcaldessa ha concretat que s'estudia aquells que estan "al mateix lloc de feina, respirant el mateix aire durant moltes hores".  L'afectada va fer un viatge a Milà d'on va tornar-ne el passat dilluns 17 de febrer. Durant els deu dies següents la treballadora no va notar símptomes, fins que el dijous d'aquesta setmana va trobar-se malament. Aleshores va decidir no anar a al seu lloc de feina, una decisió que minimitza riscos d'altres contagis, i ahir divendres va dirigir-se a l'hospital Josep Trueta. Després de fer-li les proves pertinents, la dona ha donat positiu per coronavirus. En estat lleu Tant Madrenas com el gerent de la Regió de Girona de Salut, Miquel Carreras, han volgut destacar que l'afectació a la treballadora és "lleu", i que, de fet, podria estar recuperant-se a casa "tranquil·lament", si bé per precaució continua en observació a l'hospital. Madrenas ha confirmat que ha parlat amb la dona i ha assegurat que l'ha trobat "serena". "Hem parlat la mar de bé", ha explicat l'alcaldessa. A banda dels treballadors més propers, des de Salut han confirmat que també s'estudiaran els contactes familiars de l'afectada.  Finalment, des de l'Ajuntament i el Departament de Salut expliquen que ara per ara el servei d'ocupació està previst que funcioni amb "normalitat", tot i que reconeixen que si sorgeixen nous casos en el futur es podrien haver de prendre mesures. Madrenas també ha aclarit que no li consta que actualment s'estigui investigant algun altre possible cas sospitós de Covid19 a la ciutat.

Summary: Madrenas demana "calma" pel primer cas gironí de coronavirus i diu que només fan seguiment als "contactes més estrets"


Amb l'entrada del Garraf a la fase 2 del desconfinament, aquest dilluns ja poden reobrir les escoles. A Vilanova i la Geltrú, els primers alumnes arribaran dimecres, ja que els centres han acordat dedicar dos dies a preparar els espais. A l'Escola Llebetx, consideren que és "necessari" que alumnes i mestres es retrobin abans d'acabar el curs, però veuen inviable el model d'acollida i distanciament marcat a Educació Infantil. Al mateix temps, pel curs vinent temen que les normes per evitar la covid-19 facin "retrocedir" el model educatiu consolidat els últims anys. "Hem fet molts avenços en transformació educativa i pedagògica que, amb les mesures de seguretat, se'n van en orris", afirma a l'ACN la directora del Llebetx, Olga Belmonte.  Als passadissos i aules d'aquesta escola de Vilanova el temps es va aturar el 13 de març. Murals amb dibuixos de l'hivern, bates penjades al penja-roba, estoigs guardats sota els pupitres i rellotges sense actualitzar a l'horari d'estiu evidencien que els alumnes van marxar de forma sobtada pensant que tornarien a l'escola al cap de poques setmanes. El cert és, però, que han passat 80 dies fins que el centre ha pogut obrir de nou un cop passat el pic de la crisi sanitària.   L'Escola Llebetx ha reobert aquest dilluns però no serà fins dimecres que hi aniran els primers alumnes, i només se n'esperen tres: un de P3, un de P4 i un de P5. Són les úniques famílies que han mostrat la necessitat d'haver de dur els seus fills al centre, on hi haurà un servei d'acollida marcat per fortes mesures higièniques i de seguretat per evitar el risc de contagi de la covid-19. Alumnes i docents no podran tenir contacte, i tampoc els infants entre ells, mentre tota la canalla haurà de dur el seu propi material i estarà prohibit compartir cap joguina. Precisament, les mesures de seguretat sanitària és el que més neguiteja els docents, especialment de cara al curs vinent. La directora Olga Belmonte destaca que al món educatiu i especialment al Garraf "s'han fet molts avenços en transformació educativa i pedagògica, en treball en xarxa i en mesures universals que impliquen la barreja de nens i el treball manipulatiu". Ara, tem que aquests progressos vagin enrere: "Amb les mesures de seguretat, se'n van en orris", lamenta.  En aquest sentit, Belmonte destaca, per exemple, la preocupació per l'alumnat amb necessitats específiques o com serà el treball en les assignatures on predomina el treball manipulatiu. "La imatge que ens ve al cap és l'escola basada en un pupitre, separació, un llibre i un llapis. Això va en contra el que fem la majoria d'escoles", remarca.  Si bé la directora de l'Escola Llebetx assegura que els centres estan predisposats a "adaptar-se", també reconeix una certa "por" als possibles retrocessos. "Al final, fins que no existeixi la vacuna contra la covid-19, hem d'assumir que l'escola que vindrà no serà la que voldrem, sinó la que podrem fer", afegeix. Assegura que l'escenari que ha deixat el pas de la pandèmia plantejava una situació "excepcional i molt difícil" pel Departament d'Educació, però lamenta la gestió comunicativa que n'ha fet el Govern. En aquest sentit, critica les filtracions a la premsa i la manca de treball coordinat amb les escoles, "perquè això és el que ha acabat generant malestar a les escoles". A l'espera de conèixer les directrius específiques per dissenyar el curs 2020-21, Belmonte avisa que la majoria de centres no tenen capacitat per desdoblar tots els grups, tot recordant que el Departament d'Educació és partidari de reduir les classes a uns 13 alumnes. Alhora, dubta de com hauran d'organitzar-se aquests nous grups reduïts, dins els quals considera que s'hauria de permetre el contacte "per a què puguin interactuar amb certa normalitat". Belmonte assegura que els docents hauran d'acabar assumint "algun risc" en el contacte amb l'alumnat. El retrobament: acollida, tutories i comiats De moment, aquesta setmana l'escola reobre per poder acomiadar alumnes i famílies abans de les vacances. Ho fa, però, amb uns serveis mínims d'acollida per a l'Educació Infantil, avaluacions per a la Primària i activitats de comiat per a l'alumnat de Sisè curs. "L'acollida d'Infantil és la part més complicada", explica Belmonte, que recorda que es tracta d'infants molt petits, alhora que tem que es mostrin estranys en la separació dels pares després de tant temps plegats. Amb tot, aquesta directora assegura que, a grans trets, és "necessari" que l'alumnat es retrobi amb els mestres per explicar-los com han viscut el confinament i com se senten després de tres mesos a casa.  En el cas d'Educació Primària, els mestres citaran els alumnes i els pares per fer una tutoria individual d'avaluació i fi de curs. Qui vulgui, podrà anar a l'escola, però també podran fer-la en línia.  Des de l'Escola Llebetx ja tenien previst començar a incorporar l'alumnat a les avaluacions, però el confinament ho ha accelerat. Belmonte considera que "no té sentit" entregar directament a les famílies un informe amb les notes convencionals, i destaca la importància de fer-ne partícip la família, "que ha estat cabdal durant l'aprenentatge dels últims mesos". Pel que fa als alumnes de Sisè, està previst que tornin a l'escola dilluns vinent en dos grups de 13 alumnes –al centre només hi ha una línia-. La directora lamenta que els nens i nenes d'aquest curs "s'han perdut moltes coses i sensacions especials de l'últim any a l'escola", motiu pel qual destaca la importància d'acomiadar-los. Els alumnes d'aquest curs aniran a l'aula només el dilluns 8 i el dilluns 15 per fer activitats d'acomapanyament durant una hora i mitja.  En paral·lel, l'equip directiu i docent està treballant en una festa de comiat per celebrar durant la segona meitat del mes. Olga Belmonte recorda que la majoria d'alumnes va entrar a l'escola per cursar P3, i lamenta que no hagin pogut gaudir de tot un any d'activitats especials, com el viatge de fi de curs. "Intentarem que tinguin un comiat el més bonic possible", subratlla.

Summary: La directora d'una escola, sobre la reobertura: "Els avenços en transformació educativa i pedagògica se'n van en orris"


El Govern de la Generalitat ha lliurat aquest dilluns a la tarda els IV Premis del Consell Català de Formació Professional. L'acte ha estat presidit pel conseller d'Ensenyament, Josep Bargalló, i pel conseller de Treball, Afers Socials i Famílies, Chakir el Homrani. Prèviament a l'entrega de premis, s'ha celebrat el plenari del Consell, que no es convocava des del 2014. La finalitat dels premis és distingir actuacions i tasques individuals dins l'àmbit dels ensenyaments de formació professional a Catalunya. Els guardonats d'aquest any han estat Begonya Gasch Yagüe, Antoni Durán Piñero, Àngel Lluís Miguel Rodríguez, Vicenç Mauri Claret, Xavier Farriols Sénder i Caterina Casado Latorre. El Homrani ha afirmat que cal "enfortir" el sistema d'orientació i formació professional, com a "instrument" per reforçar l'apoderament dels joves que busquen la primera feina, i dels adults que necessiten reorientar la vida laboral. Dels premiats ha destacat la "dedicació excepcional" a favor d'un model de Formació Professional de més qualitat i amb una visió més integral, que tingui en compte la capacitat d'adquirir habilitats al llarg de tota la vida. Des del Govern es destaca que tots sis han col·laborat en l'impuls d'iniciatives d'èxit i innovadores en àmbits com la pedagogia, la gestió, l'assessorament, la qualitat, l'adequació a les necessitats del mercat de treball i la cooperació entre centres de formació i empreses, entre d'altres. El Consell Català de Formació Professional, que ha convocat els premis, és l'òrgan de consulta i assessorament en matèria d'FP de la Generalitat. Hi participen administració, patronal i sindicats, així com entitats municipalistes i el Consell de Cambres de Comerç.

Summary: El Govern lliura els IV Premis del Consell Català de Formació Professional


El sindicat CSIF reclama mesures de neteja i desinfecció per als bombers voluntaris de Catalunya. Assegura que no tenen equips per netejar la roba als parcs ni serveis externs de desinfecció de les instal·lacions, com tenen els parcs de bombers funcionaris. CSIF alerta que aquesta manca de neteja posa en risc la salut dels bombers voluntaris i de les seves famílies, ja que s'han d'emportar la roba i rentar-la a casa. L'entitat remarca que abans de la crisi, aquests parcs sí que tenien serveis de neteja externa de les instal·lacions.